**ΣΧΗΜΑΤΑ ΛΟΓΟΥ**

**1.Αντίθεση**

Σε αυτό το σχήμα γίνεται αντιπαράθεση δύο αντίθετων εννοιών με σκοπό να κάνουν την

εικόνα πιο ζωηρή και παραστατική. Π.χ αν πόνεσες θα χαρείς και αν γέλασες θα κλάψεις.

**2.Εικόνα**

Με την εικόνα ο συγγραφέας ζωντανεύει την πραγματικότητα, την κάνει πιο εκφραστική

και ζωντανή σα να βλέπουμε μπροστά μας έναν πίνακα ζωγραφικής. Π.χ Χιονίζει! Άσπρες

νιφάδες κατεβαίνουν από τον ουρανό και ακουμπούν στις στέγες.

**3.Περίφραση**

Διατυπώνουμε μια απλή έννοια με περισσότερες από μία λέξεις. Π.χ Ο Γέρος του Μοριά= ο

Κολοκοτρώνης.

**4.Παρήχηση**

Στο σχήμα αυτό φθόγγοι, συλλαβές ή φωνητικά συμπλέγματα μπαίνουν το ένα κοντά στο

άλλο και δημιουργούν μια ισχυρή ακουστική εντύπωση. Παρήχηση γίνεται συνήθως σε

ποιήματα και κυρίως στα σύμφωνα σ, λ, ρ. Π. χ τρανή λαλιά, τρόμου λαλιά, ρητή κατά το

κάστρο.

**5. Κυκλικό σχήμα**: Κυκλικό σχήμα έχουμε όταν μία πρόταση, μία περίοδος ή ακόμα και μια στροφή ή στίχος

ποιήματος αρχίζει και τελειώνει με την ίδια λέξη ή φράση. Π.χ παιδί μου, παλικάρι μου,

μονάκριβο παιδί μου.

**6. Ασύνδετο σχήμα**

Όμοιοι όροι ή προτάσεις παρατίθενται στη σειρά χωρίς να μπαίνουν ανάμεσά τους

σύνδεσμοι αλλά χωρίζονται με κόμμα. Π.χ έφαγαν, ήπιαν, χόρεψαν, γλέντησαν ως το πρωί.

**7. Πολυσύνδετο σχήμα**

Το αντίθετο του ασύνδετου. Όμοιοι όροι ή προτάσεις έχουν ανάμεσά τους συνδέσμους π.χ.

Ο Πέτρος και γράφει και διαβάζει και είναι πάντα έτοιμος.

**8. Επανάληψη**

Είναι το σχήμα λόγου στο οποίο μία έννοια εμφανίζεται δύο (ή περισσότερες) φορές είτε αυτούσια είτε λίγο διαφοροποιημένη. Δίνεται για λόγους έμφασης. Για παράδειγμα «Τραγούδησε, τραγούδησε, τραγούδησέ μου, κόρη».

**9.** Μ**εταφορά**

Μεταφορά έχουμε, όταν μία ιδιότητα ενός προσώπου, ζώου ή πράγματος, αφηρημένης έννοιας αποδίδεται σε κάποιο άλλο (πρόσωπο, ζώο, πράγμα αφηρημένη έννοια). Οι μεταφορές δίνουν ζωντάνια. Για παράδειγμα :χρυσή καρδιά έχει ο γιος σου

**10. Παρομοίωση**

Παρομοίωση έχουμε όταν παρουσιάζουμε ένα πρόσωπο, ζώο ή πράγμα όμοιο με κάποιο άλλο ως προς μια ιδιότητα. Η παρομοίωση εκφέρεται με τις σαν, καθώς, όπως, σαν να, θαρρείς, λες κ.ά.. Για παράδειγμα :Είναι  όμορφος σαν θεός.

**11. Προσωποποίηση**

Είναι η απόδοση ανθρώπινων ιδιοτήτων σε άψυχα αντικείμενα ή αφηρημένες έννοιες (π.χ. ζώα, φυτά, πράγματα).π.χ. Γιατί είναι μαύρα τα βουνά και στέκουν πικραμένα;

**12.Υπερβολή**

Πρόκειται για λέξεις ή φράσεις με τις οποίες μεγεθύνεται ένα χαρακτηριστικό, μία ιδιότητα, μία ενέργεια, μία κατάσταση σε επίπεδα εξωπραγματικά. Δίνεται για έμφαση. Για παράδειγμα :Να φτάσει η φωνή μας έως τον ουρανό.

**ΑΣΚΗΣΗ ΑΝΑΓΝΩΡΙΣΗΣ ΣΧΗΜΑΤΩΝ ΛΟΓΟΥ**

1. Ένα τραγούδι τραγουδώ, χιλιοτραγουδισμένο.

2. Η Κύπρος, το νησί της Αφροδίτης.

3. Το σήμερα είναι νωρίς, το αύριο είναι αργά.

4. Μας έδωσαν μήλα, καρύδια, σύκα, σταφύλια, ό,τι λαχταρούσε η καρδιά μας.

5. Εγώ και θα διαβάσω και θα γράψω και θα περάσω στο Πανεπιστήμιο.

6. Μοναχή το δρόμο πήρες, εξανάρθες μοναχή.

7. Και των ξανθών μαλλιών της το ωραίο χρώμα λάμπει.

8. Στεκόμουν στο παράθυρο και κοιτούσα απέναντι το μικρό λιμάνι του νησιού. Οι

βάρκες χόρευαν στα κύματα ενώ ο ουρανός γεμάτος σύννεφα προμήνυε βροχή.

9. Η φθινοπωρινή βροχή πότιζε την κατάξερη γη.

10. Όποιος δε νιώσει τη σκλαβιά ,τη λευτεριά δε θέλει.

11. Ο θεός της θάλασσας βασάνισε τον Οδυσσέα.

12. Σταθείτε αντρείοι σαν Έλληνες και σα Γραικοί σταθείτε.

13. Η Ελένη έγινε καπνός

14. Το σπίτι της είναι σαν πύργος

15. Γιατί τα βουνά στέκουν πικραμένα;

16. Σε έψαξα σε όλο τον κόσμο

17. Εκεί καίγονται κόκαλα, κόκαλα ανδρειωμένων.